चेन्नई से पहुंचे महंत ने PM को सेंगोल सौंपा, मोदी बोले- आजादी में तमिलों के योगदान को महत्व नहीं दिया
New Parliament Building Inauguration Details Update नए संसद भवन का इनॉगरेशन रविवार को होगा। नया भवन देश की विविध संस्कृति से जुड़ा है। इसे बनाने में देश के हर कोने से लाया गया सामान लगाया गया है।
नए संसद भवन का इनॉगरेशन आज दोपहर 12 बजे प्रधानमंत्री नरेंद्र मोदी करेंगे। कार्यक्रम को लेकर तैयारियां लगभग पूरी हो चुकी हैं। विभिन्न राज्यों से मेहमानों का आना भी शुरू हो चुका है। शनिवार को चेन्नई के धर्मपुरम अधीनम के 25 संत दिल्ली पहुंचे। अधीनम के महंत ने सुनहरा राजदंड (सेंगोल) PM मोदी को सौंपा। इसे नए संसद भवन में रखा जाएगा। संतों ने मोदी को विभिन्न मठों का प्रसादम भी दिया।
इसके बाद मोदी ने संतों से भेंट की और उन्हें संबोधित भी किया। इस मौके पर मोदी ने कहा कि यह दुर्भाग्यपूर्ण है कि भारत की आजादी में तमिल लोगों के योगदान को वह महत्व नहीं दिया गया, जो दिया जाना चाहिए था। अब बीजेपी ने इस मुद्दे को उठाने का प्रयास किया है।
PM मोदी ने कहा कि तमिल परंपरा में शासन चलाने वाले को सेंगोल दिया जाता था, सेंगोल इस बात का प्रतीक था कि उसे धारण करने वाले व्यक्ति पर देश के कल्याण की जिम्मेदारी है। वह कभी कर्त्तव्यपथ से विचलित नहीं होगा।
सेंगोल को संसद भवन में स्थापित किया जाएगा
अधीनम के इस सेंगोल ने भारत को सैकड़ों वर्ष की गुलामी के हर प्रतीक से मुक्ति दिलाने की शुरुआत कर दी थी। जब भारत की आजादी का क्षण आया तब यह सेंगोल ही था कि गुलामी वाले कालखंड और आजादी के कालखंड को आपस में जोड़ दिया था।
अच्छा होता कि आजादी के बाद इस सेंगोल को पर्याप्त मान सम्मान दिया जाता, लेकिन यह सेंगोल प्रयागराज में, आनंद भवन में यानी पैदल चलने में सहारा देने वाली छड़ी कहकर रख दिया गया था। अब आपका यह सेवक और हमारी सरकार उस सेंगोल को आनंद भवन से निकालकर लाई है। लोकतंत्र के मंदिर में आज उसका उचित स्थान मिल रहा है। भारत की महान परंपरा के उसी सेंगोल को संसद भवन में स्थापित किया जाएगा।
नई संसद से जुड़े अपडेट्स...
नए भवन में त्रिपुरा के बांस की फ्लोरिंग, सीलिंग की संरचना दमन-दीव से मंगाई गई
नए संसद भवन में देश के हर क्षेत्र की झलक देखने को मिलेगी। इसकी फ्लोरिंग त्रिपुरा के बांस से की गई है। कालीन मिर्जापुर का है। लाल-सफेद सैंड स्टोन राजस्थान के सरमथुरा का है। वहीं निर्माण के लिए रेत हरियाणा के चरखी दादरी से और भवन के लिए सागौन की लकड़ी नागपुर से मंगाई गई है।
भवन के लिए केसरिया हरा पत्थर उदयपुर, लाल ग्रेनाइट अजमेर के पास लाखा और सफेद संगमरमर राजस्थान के ही अंबाजी से मंगवाया गया है। लोकसभा और राज्यसभा की फाल्स सीलिंग में लगाई गई स्टील की संरचना दमन-दीव से मंगाई गई है। वहीं, संसद में लगा फर्नीचर मुंबई में तैयार किया गया। पत्थर की जाली का काम राजस्थान के राजनगर और नोएडा से करवाया गया।
संसद के बाहर लगा अशोक चक्र इंदौर का
प्रतीक चिह्न अशोक स्तंभ के लिए सामग्री महाराष्ट्र के औरंगाबाद और राजस्थान के जयपुर से मंगवाई गई। वहीं लोकसभा-राज्यसभा की विशाल दीवार और संसद के बाहर लगा अशोक चक्र इंदौर से मंगाया गया है।
पत्थर की नक्काशी का काम आबू रोड और उदयपुर के मूर्तिकारों ने किया है। पत्थर राजस्थान के कोटपूतली से लाए गए। फ्लाई ऐश ईंटें हरियाणा और उत्तर प्रदेश से मंगवाई गईं, जबकि पीतल के काम और सीमेंट के बने-बनाए ट्रेंच अहमदाबाद से लाए गए।
नई संसद का पहला वीडियो जारी हुआ
नई संसद के इनॉगरेशन में अब एक दिन बचा है। इससे पहले शुक्रवार को पहला वीडियो जारी किया गया। वीडियो की शुरुआत एंट्री गेट से होती है। फिर गुंबद पर लगा अशोक चिन्ह और बाहरी दीवारें, इसके बाद लोकसभा और राज्यसभा का दृश्य नजर आता है।
लोकसभा और राज्यसभा स्पीकर की सीट के पीछे विशाल अशोक चक्र है। लोकसभा के कालीन पर मोरपंख की डिजाइन है। ऐसी ही प्रतीकात्मक डिजाइन सदस्यों के डेस्क पर बनी है। हर डेस्क पर स्क्रीन लगी हैं।
PM मोदी ने माय संसद माय प्राइड हैश टैग के साथ वीडियो शेयर करते हुए लिखा- नई संसद हर भारतीय को गौरवान्वित करती है। यह वीडियो संसद की भव्यता को दर्शाता है। लोगों से अपील की कि अपने विचारों और वॉयस ओवर के साथ इस वीडियो को सोशल मीडिया पर शेयर करें। इनमें से कुछ अच्छे वीडियो को वे रीट्वीट करेंगे।
सुप्रीम कोर्ट का याचिका पर सुनवाई से इनकार
संसद के उद्घाटन को लेकर दायर जनहित याचिका सुनने से सुप्रीम कोर्ट ने इनकार कर दिया है। शुक्रवार को दो जजों की बेंच ने याचिका देने वाली वकील को फटकार लगाई।
कहा कि हम जानते हैं कि याचिका दायर करने का मकसद क्या है। क्या हमें समझ नहीं आता कि आप ऐसी याचिकाएं क्यों लेकर आते हैं? अनुच्छेद 32 के तहत इस पर विचार करने में हमारी कोई दिलचस्पी नहीं है। इसके बाद वकील ने याचिका वापस ले ली।
20 विपक्षी पार्टियों ने बहिष्कार किया, 25 दल शामिल होंगे
कांग्रेस समेत 20 विपक्षी पार्टियों ने उद्घाटन समारोह के बहिष्कार का ऐलान किया है। विपक्ष का कहना है कि राष्ट्रपति द्रौपदी मुर्मू को दरकिनार कर प्रधानमंत्री से इसका इनॉगरेशन कराने का निर्णय न केवल गंभीर अपमान है, बल्कि यह लोकतंत्र पर भी सीधा हमला है। वहीं, भाजपा समेत 25 पार्टियां उद्घाटन समारोह में शामिल होंगी।
नए संसद भवन से जुड़ी ये खबर भी पढ़ें...
नई संसद के अंदर का पहला VIDEO: कालीन और डेस्क पर मोरपंख की डिजाइन; हर सीट पर स्क्रीन
लोकसभा और राज्यसभा स्पीकर की सीट के पीछे विशाल अशोक चक्र है। लोकसभा के कालीन पर मोरपंख की डिजाइन है। ऐसी ही प्रतीकात्मक डिजाइन सदस्यों के डेस्क पर बनी है। हर डेस्क पर स्क्रीन लगी हैं। पढ़ें पूरी खबर...